ΓΡΑΠΤΗ ΕΡΩΤΗΣΗ E-2444/02

υποβολή: Christel Fiebiger (GUE/NGL) προς την Επιτροπή

(28 Αυγούστου 2002)

Θέμα: Δήλωση του Επιτρόπου Franz Fischler σχετικά με την επιλογή μεγάλων αγροτικών επιχειρήσεων, στις οποίες θα χορηγηθούν άμεσες επιδοτήσεις

Στην ανακοίνωση Τύπου της Ευρωπαϊκής Επιτροπής IP/02/1125 της 23ης Ιουλίου 2002 με τίτλο Ο Franz Fischler στο Βερολίνο: η γεωργική πολιτική δεν μπορεί να κωφεύει στις προσδοκίες της κοινωνίας περιέχεται μεταξύ άλλων η ακόλουθη δήλωση:

Σχετικά με τα προτεινόμενα όρια των άμεσων επιδοτήσεων ο Fischler έθεσε την εξής ερώτηση: Αποτελεί κοινωνικό μέτρο η χορήγηση του 80 % των πιστώσεων σε ποσοστό 20 % των μεγάλων επιχειρήσεων:

Εξαιτίας της ανωτέρω δήλωσης δημιουργήθηκε στην κοινή γνώμη η εντύπωση — βάσει σχετικών ειδησεογραφικών πληροφοριών — ότι στο 20 % των μεγάλων επιχειρήσεων αντιστοιχούν οι επιχειρήσεις γεωργικής έκτασης 1 000 και άνω εκταρίων (με αποτέλεσμα τα προτεινόμενα όρια να αφορούν μεγάλη μερίδα των επιχειρήσεων) και ότι οι επιχειρήσεις αυτές πρόκειται να εισπράξουν το 80 % των άμεσων επιδοτήσεων. Πρόκειται, ωστόσο, για μια σαφέστατα εσφαλμένη εκτίμηση.

Στις συνελεύσεις των αγροτών όπου παρευρέθηκε και ο συντάκτης της παρούσας ερώτησης μια τέτοιου είδους αιτιολόγηση των προτεινόμενων ορίων (ανεξαρτήτως της αξιολόγησης του περιεχομένου τους) κρίθηκε από πολιτικής άποψης αθέμιτη. Συνεπώς σκόπιμη κρίνεται η αιτιολόγηση της εν λόγω πρότασης — η διατύπωση της οποίας φαίνεται ασαφής και στο συντάκτη της παρούσας ερώτησης — βάσει συγκεκριμένων δεδομένων ή η τροποποίησή της.

Εξ ου και οι ακόλουθες ερωτήσεις που θέτει στην Επιτροπή:

1. Σε ποια στατιστικά δεδομένα στηρίζεται η δήλωση σχετικά με τις άμεσες επιδοτήσεις, σύμφωνα με την οποία θα χορηγηθεί το 80 % των πιστώσεων σε ποσοστό 20 % των μεγάλων επιχειρήσεων· (για την ΕΕ συνολικά και ανά κράτος μέλος)

2. Βάσει ποιων συγκεκριμένων στατιστικών κριτηρίων επιχειρησιακής οικονομίας ορίζει η Επιτροπή τις μεγάλες επιχειρήσεις και ποια είναι τα χαρακτηριστικά της κατηγορίας που εκπροσωπεί το 20 % των μεγάλων επιχειρήσεων·

3. Τι μερίδιο α) των μεγάλων επιχειρήσεων και β) του 20 % των μεγάλων επιχειρήσεων αντιστοιχεί στο σύνολο των γεωργικών επιχειρήσεων, στο σύνολο των εκμεταλλεύσιμων γεωργικών εκτάσεων και στο σύνολο των άμεσων επιδοτήσεων (για την ΕΕ συνολικά και δευτερευόντως ανά κράτος μέλος)·

Απάντηση του κ. Fischler εξ ονόματος της Επιτροπής

(25 Σεπτεμβρίου 2002)

Η δήλωση ότι το 80 % των άμεσων ενισχύσεων πηγαίνουν στο 20 % των γεωργικών εκμεταλλεύσεων έγινε με βάση τις εκτιμήσεις του Δικτύου Γεωργικής Λογιστικής Πληροφόρησης (ΔΓΛΠ).

Το ΔΓΛΠ είναι μια πηγή εναρμονισμένων μικροοικονομικών στοιχείων που συλλέγονται με βάση μια ετήσια έρευνα ενός αντιπροσωπευτικού δείγματος γεωργικών εκμεταλλεύσεων. Η έρευνα δεν καλύπτει όλες τις γεωργικές εκμεταλλεύσεις της Ένωσης αλλά μόνο αυτές οι οποίες λόγω του μεγέθους τους έχουν χαρακτηρισθεί ως εμπορικές από τα ενδιαφερόμενα κράτη μέλη. Λόγω της στατιστικής αβεβαιότητας αυτές οι εκτιμήσεις θα μπορούσαν να θεωρηθούν ως μία γενική ένδειξη της κατανομής των πληρωμών σε κοινοτικό επίπεδο.

Όπως επισημαίνει το Αξιότιμο Μέλος του Κοινοβουλίου, δεν είναι σωστή η δήλωση ότι οι γεωργικές εκμεταλλεύσεις που έχουν έκταση 1000 εκτάρια ή περισσότερα λαμβάνουν το 80 % των άμεσων ενισχύσεων. Εντούτοις, οι γεωργικές εκμεταλλεύσεις που λαμβάνουν το μεγαλύτερο μέρος των ενισχύσεων έχουν πράγματι τη μεγαλύτερη έκταση, ειδικά στους τομείς των αροτραίων καλλιεργειών και του βοδινού κρέατος. Η Επιτροπή δεν έχει καθορίσει ειδικά κριτήρια για τον προσδιορισμό των μεγάλων γεωργικών εκμεταλλεύσεων.

Το απόλυτο ύψος των ενισχύσεων που λαμβάνει μία γεωργική εκμετάλλευση αποτελεί θέμα κοινωνικής αποδοχής των άμεσων ενισχύσεων. Με το τωρινό σύστημα οι γεωργοί ή γεωργικές εκμεταλλεύσεις μπορούν να λάβουν μεγάλη ποσά δημόσιας ενίσχυσης. Ο καθορισμός ενός ανώτατου ορίου δεν έχει ως στόχο να κάνει κακό στις μεγάλες γεωργικές εκμεταλλεύσεις, αλλά να θέσει ένα όριο στη δημόσια ενίσχυση που λαμβάνουν οι διάφορες γεωργικές εκμεταλλεύσεις. Εξάλλου, η Επιτροπή πιστεύει ότι μια πιο αποτελεσματική χρήση του δημόσιου χρήματος θα ήταν να γίνειπέρβαση αυτού του ανώτατου ορίου για μέτρα αγροτικής ανάπτυξης στις σχετικές περιφέρειες.

Ακριβέστερες πληροφορίες σχετικά με την κατανομή των πληρωμών περιλαμβάνονται στις βάσεις δεδομένων της Επιτροπής που αφορούν τις πληρωμές. Η Επιτροπή θα διαθέσει σε σύντομο χρονικό διάστημα στο Κοινοβούλιο λεπτομερείς πληροφορίες σχετικά με αυτά τα θέματα όταν θα έχουν ξεπεραστεί τα προβλήματα της εμπιστευτικότητας καθώς και τα τεχνικά προβλήματα.